SL Uradni list Evropske unije C 257/16

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 257/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„VALE OF EVESHAM ASPARAGUS“

EU št.: ZGO-GB-02108 – 21.1.2016

ZOP ( ) ZGO ( X )

1. Ime

„Vale of Evesham Asparagus“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Razred 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Vale of Evesham Asparagus je ime za zelene beluše, ki se gojijo na opredeljenem geografskem območju. Pridelujejo se samo med aprilom in julijem.

Odvisno od hitrosti rasti in nočnih temperatur so lahko različne barve – od svetlo zelene do temno zelene z vijoličnimi vršički.

Med posameznimi sortami so lahko komaj zaznavne razlike v obliki. Običajno so to dolga tanka stebla, ki imajo v sredini premer od 8 do 24 mm. Največja dolžina, primerna za pobiranje, je 22 cm. Krhki in hrustljavi surovi beluši so po okusu podobni svežemu grahu. Kuhani razvijejo poln okus po zrelih oreščkih in artičokah ter imajo blag vonj po travi in svežem grahu, ki se lahko razlikuje glede na temperaturo ob pobiranju.

Vale of Evesham Asparagus se prodajajo v zvezanih šopkih, horizontalnih pakiranjih, plastičnih ovojih za veleblagovnice ali brez ovoja v svežnjih za prodajo na kmetijah. Proizvod mora ustrezati spodaj navedenim specifikacijam za kakovost belušev Evesham Asparagus:

Mere

Proizvod se razvrsti v enako dolge ročno pripravljene svežnje dolžine od 15 do 22 cm. Premer stebel v svežnju, izmerjen na sredini stebla, se ne razlikuje za več kot 4 mm, tako da so po debelini razvrščeni v naslednje skupine: 4–8 mm, 8–12 mm, 12–16 mm, 16–20 mm in 20–24 mm.

Znaki kakovosti

Stebla morajo biti čista, sveža in cela, brez znakov prelomov, živih škodljivcev ali napredujoče bolezni.

Biti morajo čim manj ukrivljena, stebla v dokončanem proizvodu pa morajo biti usmerjena tako, da dajejo enovit videz. Stebla, na katerih so vršički ukrivljeni za več kot 70 stopinj, niso primerna za uporabo, izogniti se je treba tudi ukrivljenosti od sredine stebla. Vršički morajo biti zaprti, semen je lahko le minimalno.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Rastlina mora biti gojena na območju Vale of Evesham, kot je opredeljeno v specifikaciji proizvoda.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Beluši Vale of Evesham Asparagus se prodajajo kot proizvod, razvrščen glede na premer in dolžino.

Tako se pakira v zvezane šopke, horizontalna pakiranja, plastične ovoje za veleblagovnice ali brez ovoja v svežnjih za prodajo na kmetijah.

Proizvod mora biti razvrščen v snope, pri čemer je razlika v premeru med stebli največ 4 mm, in ustrezati specifikacijam za kakovost belušev Evesham Asparagus.

3.6 Posebna pravila za označevanje proizvoda, za katerega se uporablja registrirano ime

Logotip ZGO mora biti na vseh etiketah prikazan v istem vidnem polju kot zaščiteno ime.

Biti mora pravilne „oblike“ in v premeru meriti vsaj 15 mm.

Pakiranje ter ves material za prodajno mesto morajo biti označeni s številko certifikata proizvajalca, ki jo izda nadzorni organ.

4. Jedrnata opredelitev geografskega območja

Območje zamejujejo meje okrožij Malvern Hills, Wychavon in okrožja Stratford Upon Avon.

5. Povezava z geografskim območjem

Okus in tekstura belušev Vale of Evesham Asparagus sta predvsem rezultat pogojev za pridelavo in tal na območju Vale of Evesham ter znanja o najboljši pridelavi tega proizvoda in izkušenj v zvezi s tem. Na območju se beluši že dolgo gojijo, s proizvodom pa je povezana tudi bogata tradicija. Območje Vale of Evesham slovi po pridelavi belušev najvišje kakovosti.

Ključni dejavniki pri zagotavljanju kakovosti proizvoda so mikroklima območja Vale of Evesham in prevladujoče vrste tal. Beluši s tega geografskega območja imajo značilne lastnosti zaradi edinstvenih polj na globokih peščenih tleh iz devonskega peščenjaka v porečjih rek Severn (Worcestershire) in Avon (Worcestershire in Warwickshire). Peščena tla se dobro sušijo in se ob pomladnih temperaturah hitro segrejejo.

K okusu belušev Vale of Evesham Asparagus pripomorejo primarni presnovki, ki nastajajo pri fotosintezi, npr. sladkor, ter sekundarni presnovki, ki jih rastlina proizvede kot odziv na okoljske razmere, pogosto pa tudi kot odziv na stres pri rastlinah. Mikroklima in tla, v katerih zraste brst, so torej bistvenega pomena pri razvoju okusa proizvoda.

Območje Vale of Evesham ima zmerno podnebje s toplimi in suhimi poletji, ki spodbujajo fotosintezo v obdobju odganjanja poganjkov in omogočajo, da ozelenela rastlina ostane zelena do zgodnje jeseni. Pozna ozelenela rastlina omogoča, da se popki oblikujejo dlje časa, in spodbuja razvoj stebel v velikostih, ki so tipične za beluše Vale of Evesham, hkrati pa koreninskemu sistemu zagotavlja ustrezno količino ogljikovih hidratov, zaradi katerih ima rastlina naslednje leto sladek okus, podoben grahu. Povprečna količina padavin na območju je 700 mm, padavine pa so enakomerno razporejene skozi vse leto, zato v obdobju odganjanja poganjkov (julij–oktober) ni potrebno namakanje. Poletne temperature se gibljejo od 15–30 °C. Spomladi se temperatura tal postopno zvišuje in nežno konča mirovanje brsta ter v začetku aprila spodbudi začetek sezone. Temperature se med sezono močno spreminjajo, kar v kombinaciji z značilnostmi tal povzroči blag stres, ki prispeva h klasičnemu okusu belušev Vale of Evesham Asparagus.

Peščena tla polj, na katerih rastejo beluši Vale of Evesham Asparagus, so dovolj globoka, da lahko brsti razvijejo globoke koreninske sisteme, v katerih se shranjuje poleti proizveden sladkor. Brsti tako ostajajo zdravi, rastlina pa pridobi dodatno sladkost. Spomladi se tla dobro ogrejejo, kar omogoča zgodnji začetek sezone. Frakcija peska se ogreje po strogo določenem toplotnem profilu tal, s čimer se spremeni hitrost rasti stebla, ko slednje odganja skozi profil. Vse to prispeva k nastajanju sekundarnih presnovkov (vključno z ravnotežjem antocianinov), zaradi katerih imajo beluši Vale of Evesham poseben okus.

Reaktivna narava tal pomeni, da se temperatura tal hitro spreminja glede na dnevne in nočne temperature ter spomladi povzroči dodaten blag stres za brst, kar pripomore k razvoju okusa in posebnih značilnosti belušev z območja Vale of Evesham. Ker ni pomembnejše frakcije gline, tla zagotavljajo manj mehanskega upora steblom, zaradi česar imajo rastoča stebla razmeroma prost prehod skozi prst. Stebla imajo zato razmeroma enak premer ter trdno in nežno teksturo.

Zaradi edinstvene kombinacije tal in mikroklime stebla hitro rastejo ter imajo okus in teksturo, ki sta značilna za beluše Vale of Evesham Asparagus. Na poljih se izvaja kolobarjenje, na splošno pa se lahko beluši zaradi možnosti bolezni v tleh znova posadijo čez približno 30 let. Najprimernejša polja belušev so brez kamnov, kar omogoča neovirano rast stebel iz tal na površino. To je pomembno, ker prevelika količina kamnov poslabša kakovost stebel. Zelo pomembna je izbira lokacije, in iz navedenih razlogov ni vsako polje primerno za proizvodnjo belušev. Pomembno je tudi, da pridelovalci upoštevajo okolje in izberejo samo tista polja z ustreznim naklonom pobočja, ki preprečuje erozijo tal v vodotoke. Najprimernejša so polja z rahlim naklonom. Zato ni naključje, da polja belušev ležijo v teh porečjih, ki so najprimernejša za proizvodnjo belušev.

Za najboljši rezultat mora pridelovalec ob upoštevanju izkušenj s posameznim poljem vedno skrbno pretehtati, kdaj naj zmelje in izsuši ozelenele rastline iz preteklega leta ter kdaj naj pripravi grede za naslednjo sezono pobiranja. Pomembno je, da so tla dovolj suha, da prenesejo težo traktorja in da se korenine čim manj stiskajo. Če je zemlja v gredah za pridelavo belušev mokra, se tla ne bodo ustrezno izsušila, ob naslednjem deževju ter med hojo ob pobiranju pa se bodo zelo hitro zbila. Pridelovalec mora hkrati razumeti tveganje zaradi izpostavljenosti vetru pri nekaterih sortah, pri katerih ozeleneli deli niso dovolj močni, da bi po pobiranju med obdobjem fotosinteze ostali pokončni. Sorte z nizko vsebnostjo lignina se ne smejo gojiti na lokacijah, ki so zelo izpostavljene vetru, saj se bodo v obdobju rasti, ko odganjajo poganjki, prevesile in v korenini ne bo dovolj ogljikovih hidratov, da bi se lahko prihodnje leto nadaljevala pridelava za prodajo.

Na začetku vsake pridelovalne sezone se vsi pobiralci usposabljajo za rezanje belušev. Uporablja se kratek nazobčan nož, da se z njim izmeri prava višina stebla in da se steblo v dveh potezah odreže tik pod površino tal, ne da bi se steblo porinilo v tla. Stebla se nato položijo na plošče, tako da je vršiček ob vršičku ter da se zemlji prepreči stik z užitnim delom zelenjave.

Med sezono mora pridelovalec na podlagi svojih spretnosti in znanja odločiti, kdaj bo pobiral pridelek na posameznem polju. V hladnih obdobjih, ko se temperatura tal giblje okrog 10 stopinj Celzija, je proizvodnja počasnejša, pobiralci pa bodo morali na polja vsak drugi dan, da bodo lahko odrezali pravo dolžino za proizvodnjo stebel. Če pa se temperatura povzpne nad 14 stopinj Celzija, pride do „navala“, pridelovalci pa morajo pridelek s polj pobrati čim prej, po potrebi včasih tudi dvakrat dnevno.

Območje Vale of Evesham je znano po proizvodnji te najbolj prestižne zelenjave – belušev oziroma „Gras“, kot ji pravijo domačini. Evesham je edino mestno središče v Združenem kraljestvu, znotraj katerega leži polje belušev, rastlina pa je za gospodarsko in kulturno zgodovino Vale of Evesham tako pomembna, da se je razvil tudi velik festival, posvečen tej veličastni zelenjavi, ki privabi na tisoče obiskovalcev z vsega sveta. Namen festivala v regiji je spodbujati uveljavljanje te rastline in lokalnega interesnega združenja, katerega člani so vsi, ki za to zaprosijo, njegov edini cilj pa je uveljavljanje belušev na zadevnem območju. Festival belušev (Asparagus Festival) se začne s tekom belušev (Asparagus Run) skozi dolino na jurjevo.

V kraju Bretforton se v gostilni Fleece Inn, ki ima 650-letno tradicijo, prireja letna dražba belušev (Asparagus Auction), ki poteka že vsaj 35 let. Najlepša lokalno pridelana stebla oziroma „buds of gras“ se z vrbovimi vejicami skrbno povežejo v tradicionalne šopke, ki se nato prodajo na dražbi ali pa jih je mogoče priigrati v srečelovu, katerega izkupiček je namenjen podpori glasbeni skupini Bretforton Silver Band. Najdražji šopek je bil doslej prodan za 750 GBP, toliko pa je zanj plačala pivnica Round of Gras, ki trdi, da je edina pivnica na svetu, poimenovana po šopku belušev. Vsako leto med 23. aprilom in 21. junijem, tj. v obdobju pobiranja, na območju Vale of Evesham potekajo številni drugi dogodki, povezani z beluši, ki ponujajo priložnosti za okušanje, kupovanje, kuhanje in spoznavanje ene najbolj iskanih specialitet dežele.

Gojenje belušev na območju Vale of Evesham ima dolgo tradicijo, katere začetki segajo v leto 1768, ko je mesto obiskal Arthur Young, takratni tajnik odbora za kmetijstvo. V knjigi A Six Months Tour of the North of England (Šestmesečno potovanje po Severni Angliji), ki je bila objavljena leta 1771, pripoveduje o tem, da so se beluši iz Eveshama nosili prodajat v Bath in Bristol. V pismu nekega eveshamskega avtorja časopisu The Morning Chronicle s 30. avgusta 1782 so prav tako omenjeni beluši, poslani iz tega mesta v Bath in Bristol.

William Pitt v delu General View of the Agriculture of the County of Worcester (Splošni pregled kmetijstva grofije Worcester) iz leta 1813 poroča o tem, da je na poljih videl več zaplat belušev. (Izraz zaplata se v tem kontekstu nanaša na velik kos ravne zemlje.) Leta 1830 je Anthony New dobil medaljo Kraljeve hortikulturne družbe (Royal Horticultural Society) za odlične primerke belušev, ki so bili prikazani na razstavah družbe Vale of Evesham Society v tistem in predhodnem letu. (Glej Gaut: A History of Worcs Agriculture, str. 294).

S hitro rastjo industrije pridelave vrtnin za trg v zadnji četrtini 19. stoletja se je povečala tudi površina, na kateri se na območju Vale of Evesham pridelujejo beluši. O zgodovinski povezanosti območja s proizvodnjo belušev priča kronika The L.B.G. Story (Littleton & Badsey Growers Ltd) avtorja C. A. Binyona. Med letoma 1925 in 1981 je za namene spodbujanja pridelave belušev na tem območju delovalo Združenje pridelovalcev belušev Vale of Evesham (Vale of Evesham Asparagus Growers Association).

Družba Badsey Society ohranja nepreverjeno in fotografsko gradivo, ki priča o zgodovini pridelovanja belušev na tem območju (www.badsey.org.uk).

Sklic na objavo specifikacije proizvoda

(drugi pododstavek člena 6(1) te uredbe)

https://www.gov.uk/government/publications/protected-food-name-vale-of-evesham-asparagus-pgi

(1) UL L 343, 14.12.2012, str. 1.